1 / / gnam lhab kyI rgyal po / 'phrul gyi lha btsan po khrI2lde srong brtsan gyi / bkas / ### / ban de myang3ting nge 'dzIn / dbu snyung gtsigs g.yung drung du gnang ba /4ban de thing ge 'dzIn lta zhig / gdod nas mthar snyIng nye ste / / nga /5sku chu ngu nas chab srId ma bzhes pa'i bar du yab yuM gyI go byaste /6legs pa la zhen par byas / zhang drung po'i go byas te sku btsas /7yab sras gcen gcung yuM sras / bla 'og dgyes shing 'thun bar8sbyard / spyIr legs pa'I bka gros gsol cing / las su byas pa9las stsogs te / dpen pa byed byed / snyIng nye nye'o / / phyis yab dang10gcen thugs nongs brtud par byung ba'I rjes / / nga chab srId11ma bzhes pa'I skabsu kha cig phan phun dang / gdon stson pa dag12yod pa yang / ban de ting nge 'dzIn kyis nyaM drod zin nas / dpend13pa'I bka gros gsold / khrag khrug myed par byas / legs pa bya'o chog14gi gzhi bzung nas / nga'I chab srid las stsogste / spyIr legs pa'I15las chen po byas te / nga'i zha sngar / chab srId 'don 'dond / snying16nye nye / bla 'og kun kyi gzungs byas te / phyogs su 'khrug pa myed cIng17bde bar byed byed do / / chab srId kyI blon po chen poe las byas kyis18kyang / 'phral yun gnyIs su spyir legs shIng dpen pa 'ba' shig19byed byed do / / 'dI ltar snga phyI gnyis su gang bas kyang lhag par snyIng20nye zhIng / zho sha chen po 'bul 'bul ba / / sngon gyi zla dpe dang sbyar zhIng / bka'21drin 'os par sbyIn bar dgongs pa las / / ban de nyid rjes 'bangs kyi22lugs dang / dge slong gi tshul 'dzIn cing / bka drIn myI nod par gsol gyis23kyang / zho sha'i lan / bka drIn sbyin pa'I chos yin pas / / nga'I / bkas /24ban de ting nge 'dzIn / gtsigs brtsan ba byIn te / / srid g.yung drung25du gnang ba / yun tu brtan zhIng bde bar bya ba dang / kun kyis shes par bya26ba'I byir / / dkon mchog gI rten / gtsug lag khang ['dIr / gtsigs]27kyi mkhar du brtsIgs / rdo rings btsugs nas / / [gtsIgs kyi mdo /]28rdo la mngon par brIs te mtha' phyag rgyas btab nas b[zhag pa yIn gyis]29sras dbon phyi ma mnga' mdzad pa rnaMs dang / chab srId kyI blon po phyi ma dbang30byed pa las stsogs pas kyang / naM naM zha zhar gtsIgs kyI yi ge las 'byu[ng]31ba dang / rdo rings la brIs pa las myI dbrI myI bcos myi bsgyur bar gyIs shIg / /32naM naM zha zhar / btsan po gdung rabs rgyud kyIs / / ban de tIng nge 'dzInd kyI33myes po / blon snang bzang 'dus kong gI bu tsha 'phel rgyud / / spyan ras kyis34btsa' zhIng 'os pa zham 'bring du gzhag pa dang / jI tsam du nus par bku[r]35bstod pa dang / gzhan gyIs mnar taM / staMs las chad na / bka non bla nas mdzad36pa dang / nyes yang dag pa ma yIn na / 'phra ma myi gstsan / staMs las myI gcad37pa dang / snang bzang 'dus kong gi bu tsha 'phel rgyud / la la zhIg gis sku dang chab38srid la snyIng rings sam / nyes pa gzhan zhIg byas na yang / gang gIs nyes pa la rma /39phu nu bu tsha ma nyes pa / gzhan la khrIn myI rma / gyod la myi gdags / bka nard myI40mdzad / cI nyes kyang gyod na gcIg gis / bskyung ba dang / yI ge g.yung drung41mying myi rlag par byIn pa dang / las sna chen po bde ba yun tu chang kyur byIn ba42dang / sde'i dpon po rgyud du gnang ba dang / snang bzang 'dus kong gi bu tsha 'phel43rgyud kyI bran zhing / 'brog sog tshal las stsogs pa / naM zhar rabs cad daM / bka44gyod la thogs na yang / phyag tu myI bzhes / gzhan myI sbyin / mas ma phul phan45cad / cI'i thabs kyIs kyang myI dprog myi bzhes par gnang ba las stsogste46naM naM zha zhar / blon snang bzang 'dus kong gi bu tsha 'phel rgyud / srId bde zhing brtan47ba'I gtsigs gnang ba 'dI / / naM naM zha zhar gnang zhIng myi bsgyur myi bcos par48nga'i zha snga nas kyang dbu snyung gnang / / gcen mu rug brtsan dang / jo mo mched dang49rgyal phran rnams dang / chab srid kyi blon po man cad / zhang lon che phra kun kyang50mnas bsgagste / gtsIgs g.yung drung du gnang ngo / / ban de ting nge 'dzIn51snying nye zhing zho sha jI ltar phul ba dang / dpen pa ci byas pa dang / gtsIgs ci gnang ba /52zhib mo ni / gtsIgs kyI yi ge la bris te / phyag sbal du bzhag / dpe gcig53phyag rgyas btab ste / gtsIgs kyi mkhar bu 'dIr bzhag / dpe gcig ni54phyag rgyas btab ste / 'og dper 'chang du bcug go / / / / ban de ting nge55'dzind kyI myes khu po / dbyI gong gi rgyud kyang / dbu snyung gtsIgs gnang ngo / /56sngon myang dba's snyIng nye zhing zho sha phul bar 'dra ba las / / dba's kyI zla dang sbyar na /57myang bka' drIn chungs pa 'dra nas / / nga'I / bkas / / myang gI gtsigs kyang zur58phyung brnan bskyed de gnang ngo / / / / gtsIgs kyi mkhar bu 'dI / nam zhig59dbye dgos na yang / / sras dbon chab srId kyi mnga' gang mdzad pas rIng lugs60thugs ches pa gtsIgs bdag 'drang ba gsuM yan cad61bskoste / lag sbrel la dbyung zhIng / phyir yang 'dI bzhin phyag rgya62dang / ring lugs kyI rgyas btab ste / gzhag par gnang ngo / /